Moedersdag – bederf jou ma só - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moedersdag – bederf jou ma só
Moedersdag – bederf jou ma só
Net 'n herinnering – Sondag 13 Mei 2018 is Moedersdag. O, jy is bewus daarvan? Natuurlik, jy word reeds sedert April daaraan herinner deur kleurvolle brosjures of geskenke en peperduur kaartjies wat uitnodigend op die winkelrakke pryk. Dit is vanselfsprekend dat ons ma's en oumas vir ons belangrik is en ons wil graag vir hulle dankie sê vir dit wat hulle vir ons doen en beteken.
Beplan jy om jou ma soos elke jaar in die verlede te verras? Met 'n peperduur Moedersdag-ete by 'n restaurant? Met onbekostigbare kaartjies met soetsappige woorde wat dalk tydens die volgende skoonmaaksessie in die herwinningsboks beland? (Tensy sy 'n sentimentalis is wat dit vir jare lank bewaar). Of met blomme wat gaan verlep, sjokolade wat sy met haar man, kinders en kleinkinders moet deel, of lekkerruiksepies en handeroom wat in 'n kas gebêre gaan word en nooit gebruik gaan word nie?
Wat is jou motivering? Om jou gewete te sus omdat jy die res van die jaar nie tyd het om vir 'n oomblik stil te staan en vir haar te sê dat jy haar waardeer en vir haar lief is nie? Daar is baie goedkoper en meer persoonlike maniere om jou ma op Moedersdag te bederf! Hier volg 'n paar idees:
Ontbyt in die bed, 'n gesinspiekniek, of 'n heerlike gesinsete. Ma word natuurlik nie in die kombuis toegelaat nie – nie met die voorbereiding nie en ook nie met die opruim nie.
'n Handgemaakte kaartjie met woorde of 'n gediggie spesiaal vir jou ma beteken baie meer as 'n gekoopte een.
Maak self 'n geskenkie – gaan loer op die webwerwe hieronder gelys vir tientalle vindingryke idees wat jou hande sal laat jeuk.
Indien jy ver van jou ma af bly, bel haar, of stuur 'n lekker lang e-pos waarvoor jy gewoonlik nie tyd het nie en vertel haar waarom sy vir jou kosbaar is en waarom jy haar waardeer – wees versigtig met die heuningkwas, sy sal weet as jy nie opreg is nie.
Laat jou ma regdeur die jaar spesiaal voel:
Maak 'n boekie met geskenkbewyse, minstens een vir elke maand van die jaar. As jy haar goed genoeg ken, sal jy weet wat haar spesiaal laat voel. Skryf een 'bederfie' op elke geskenkbewys, soos: 'Kom ons gaan fliek', of: 'Kom ons gaan drink tee', of: 'Kom ons twee gaan bietjie winkels toe', of: 'Ek het 'n manikuur/haarsny nodig. Sal jy my asseblief neem?'. Gee op Moedersdag die geskenkbewyse vir haar en nooi haar om een maal per maand een bewys vir jou te gee, met die datum van haar keuse daarop ingevul. As die datum wat sy versoek jou nie pas nie, reël onmiddellik 'n datum wat julle albei pas en hou daarby.
Nooi haar om saam met jou 'n naaldwerk-, plakboek- of kosmaakkursus te loop.
Bied soms aan om aandete te maak en op te ruim, of neem van haar sleurtakies oor om haar werkslas te verlig.
Gee haar gereeld 'n drukkie en sê: "Lief vir Ma".
Sê elke dag dankie vir wat sy vir jou doen.
As jy haar nie elke dag sien nie, stuur gereeld 'n WhatsApp en vra hoe dit met haar gaan en sê jy is lief vir haar. Dit wys dat jy omgee. Skryf soms 'n lekker gesels-e-pos en sê hoe jy haar mis en verlang na die tye toe julle nog kon saamkuier oor 'n koppie tee of 'n melkskommel.
Hoe jy ook al jou ma op Moedersdag bederf, maak voortaan 'n punt daarvan om elke dag die vrou in jou lewe, wat soveel vir jou opgeoffer het en nog steeds doen, te wys dat jy haar waardeer. Sy beperk immers nie haar liefde en toewyding aan haar gesin tot een dag per jaar nie.